Bush: Liria, e ardhmja e Lindjes së Mesme - 2004-06-29
Presidenti Bush argumentoi nevojat për reformat demokratike gjatë një fjalimi që mbajti para studentëve të universitetit të Stambollit
Një ditë pas transferimit të pushtetit qeverisë sovrane të Irakut, presidenti Bush i bëri thirrje vendeve të tjera në Lindjen e Mesme të përkrahin demokracinë. Ai tha se alternativat janë të qarta. Presidenti tha edhe njëherë se nuk ka vetëm një model demokracie. Ai shtoi se vendet e tjera mund të shohin Turqinë si shembull të një vendi me shumicë myslimane me qeveri demokratike që praktikon tolerancën fetare. Fjalimi ishte pjesë e një fushate të ndërmarrë nga presidenti Bush për të nxitur reformat në Lindjen e Mesme. Disa kritikë në rajon e kanë akuzuar presidentin se po përpiqet të imponojë pikëpamjet e tij pa patur respekt për traditat e tyre. Presidenti pohoi se ekziston skepticizëm, por shtoi se idetë e tij janë keqkuptuar. Presidenti tha se qeveritë e zgjedhura përfaqësojnë popullin e tyre dhe si rezultat çdo demokraci ka strukturën, traditat dhe opinionin e vet. Ai theksoi se Amerika e kupton se duhet kohë që vendet të përmbushin premtimin për demokracinë duke marrë si shembull luftën e gjatë nëprë të cilën kaluan Shtetet e Bashkuara për të hequr skllaërinë dhe eliminuar diskriminimin racial. . Në ditën e parë të Irakut sovran, presidenti tha se thellimi i demokracisë atje sjell shpresë për reforma në mbarë Lindjen e Mesme dhe shënon një humbje të thellë për ekstremistët dhe terroristët. . Fjalimi i presidentit shënon fundin e vizitës së tij të parë në Turqi. Ai kishte dy qëllime gjatë qëndrimit të tij: të merrte premtimin nga takimi i nivelit të lartë të Natos për të ndihmuar në stërvitjen dhe furnizimin me pajisje ushtarake të trupave irakiane dhe të fuqizonte lidhjet me Turqinë, vendi i vetëm mysliman në aleancë. //rd//